Syvårige Im og hendes mor Suthida tabte kampen om at få lov til at blive i Danmark, og søndag rejste de til Thailand. Der er ingen hjælp at hente hos statsministeren.

Statsminister Helle Thorning-Schmidt (S) vil nu endelig kommentere på den ulykkelige sag om Im og Suthida Nielsen, der er udvist fra Danmark efter Suthida Nielsens danske mand døde af kræft. Men det er ikke opmuntrende ord, der kommer fra statsministeren. - Det er en utrolig sørgelig sag for alle involverede, men vi laver ikke love med tilbagevirkende kraft, siger Helle Thorning-Schmidt. Hun fortæller, at politikerne ikke har lovhjemmel til at gå ind i sagen, og at det er det uafhængige udlændingenævn, der vurderer sager som Im og Suthidas. - Vi vil fremadrettet kigge på om de regler, vi har, er indrettet på den mest hensigtsmæssige måde, siger statsministeren. Hun kan godt forstå, at sagen har fået befolkningen i oprør. - Jeg forstår udmærket godt den lille familie, naboer og venner. Det er ikke en sag, man kan høre om, uden at blive påvirket af det, siger hun.